Projekts

2017. gada Noteikumi Nr.

Rīgā (prot. Nr.   .§)

**Noteikumi par Sociālo uzņēmumu komisiju**

*Izdoti saskaņā ar*

*Sociālā uzņēmuma likuma 6.panta otro,*

*ceturto un piekto daļu*

**I. Vispārīgie jautājumi**

1. Noteikumi nosaka:

1.1. Sociālo uzņēmumu komisijas (turpmāk — komisija) nolikumu;

1.2. komisijas locekļu, kas nav pilnvarotas amatpersonas, atlīdzību par darbu komisijā;

1.3. kārtību, kādā izvirza un iekļauj komisijas sastāvā biedrību un nodibinājumu pārstāvjus.

2. Komisija ir koleģiāla konsultatīva institūcija, kura sniedz Labklājības ministrijai atzinumus atbilstoši Sociālā uzņēmuma likuma [5.panta](https://likumi.lv/ta/id/90822-sabiedriska-labuma-organizaciju-likums#p6) trešajai daļai.

3. Komisijas pilnvaru laiks ir divi gadi no dienas, kad Labklājības ministrija apstiprinājusi komisijas personālsastāvu.

**II. Komisijas sastāvs**

4.Komisijas sastāvā ir 10 komisijas locekļi. No tiem piecus pilnvaro šo noteikumu 5[. punktā](https://likumi.lv/doc.php?id=97385#p4) noteiktās valsts iestādes un piecus izraugās atklātā konkursā no Latvijas Republikas Biedrību un nodibinājuma reģistrā reģistrēto biedrību un nodibinājumu izvirzītajiem kandidātiem šajos noteikumos noteiktajā kārtībā.

5.Komisijā iekļauj pa vienam pārstāvim un vienam aizvietotājam no šādām valsts iestādēm:

5.1. Labklājības ministrija;

5.2. Finanšu ministrija;

5.3. Ekonomikas ministrija;

5.4. Vides aizsardzības un reģionālās attīstības ministrija;

5.5. Kultūras ministrija.

6. Komisijas priekšsēdētājs ir Labklājības ministrijas pārstāvis. Komisijas priekšsēdētāja vietnieku pirmajā komisijas sēdē ievēlē komisijas locekļi ar vienkāršu balsu vairākumu.

7. Valsts iestādei ir tiesības atsaukt savu pilnvaroto komisijas locekli, rakstveidā paziņojot par to komisijas sekretariātam un pilnvarojot darbam komisijā citu pārstāvi. Valsts iestādes saistību pārņēmējs pilnvaro darbam komisijā citu pārstāvi, ja valsts iestāde tiek likvidēta.

**III. Biedrību un nodibinājumu pārstāvju izvirzīšanas darbam komisijā**

8. Labklājības ministrija ne vēlāk kā sešus mēnešus pirms komisijas pilnvaru termiņa beigām oficiālajā izdevumā “Latvijas Vēstnesis” un internetā Labklājības ministrijas mājaslapā izsludina konkursu uz komisijas locekļa amatu (turpmāk – konkurss). Konkurss uzskatāms par izsludinātu dienā, kad sludinājums publicēts oficiālajā izdevumā “Latvijas Vēstnesis”.

9. Sludinājumā norādītais pieteikšanās termiņš nedrīkst būt īsāks par vienu mēnesi no konkursa izsludināšanas dienas.

10. Pieteikt kandidātu komisijas locekļa amatam ir tiesības tādai Latvijas Republikas Biedrību un nodibinājuma reģistrā reģistrētai biedrībai vai nodibinājumam, kas atbilst visiem šiem kritērijiem:

10.1. reģistrācija Latvijas Republikas Biedrību un nodibinājuma reģistrā veikta vismaz divus gadus pirms konkursa izsludināšanas;

10.2. visi gada pārskati ir iesniegti noteiktajā termiņā;

10.3. konkursa izsludināšanas dienā nav nodokļu parādu.

11. Biedrība vai nodibinājums konkursam var izvirzīt tādu fizisko personu (turpmāk — kandidāts), kura atbilst visiem šiem kritērijiem:

11.1. tai ir vismaz 18 gadu;

11.2. pēdējo piecu gadu laikā tā ir vismaz divus gadus darbojusies biedrībā vai nodibinājumā.

12. Biedrība vai nodibinājums iekļaušanai komisijā drīkst pieteikt vienu kandidātu.

13. Piesakot kandidātu, biedrība vai nodibinājums iesniedz šādus dokumentus:

13.1. iesniegumu, kurā norādīts biedrības vai nodibinājuma nosaukums, reģistrācijas numurs un juridiskā adrese, kā arī kandidāta vārds, uzvārds, personas kods, deklarētās dzīvesvietas adrese un kontakttālrunis;

13.2. biedrības vai nodibinājuma pārvaldes institūcijas lēmuma kopiju vai protokola izrakstu par kandidāta pieteikšanu;

13.3. biedrības vai nodibinājuma darbības aprakstu (līdz 3000 zīmēm) pēdējo divu gadu laikā, īpaši norādot veidu, kādā biedrības vai nodibinājuma administratīvā spēja un līdzšinējā pieredze varēs nodrošināt sekmīgu pieteiktā kandidāta darbību komisijā;

13.4. rakstisku apliecinājumu, ka kandidāts piekrīt būt par komisijas locekli, un viņa dzīvesgājumu (curriculum vitae);

13.5. kandidāta motivācijas rakstu (līdz 3000 zīmēm), kurā viņš apraksta pieredzi nevalstiskajā sektorā un izpratni ar sociālo uzņēmējdarbību saistītajos jautājumos, kā arī pamato vēlēšanos darboties komisijā.

14. Ja konkursa sludinājumā norādītajā termiņā ir saņemti mazāk par pieciem biedrību vai nodibinājumu iesniegumiem, Labklājības ministrija pagarina pieteikšanās termiņu par 10 darba dienām, publicējot informāciju oficiālajā izdevumā "Latvijas Vēstnesis" un Labklājības ministrijas mājaslapā internetā. Iesniegšanas termiņš var tikt pagarināts vairākkārt līdz dienai, kad Labklājības ministrijā ir saņemti vismaz pieci iesniegumi.

15. Kandidātu vērtēšanas kritērijus un kārtību apstiprina labklājības ministrs.

16. Biedrībai vai nodibinājumam ir tiesības atsaukt izvirzīto komisijas locekli (kurš izvēlēts konkursa kārtībā), rakstveidā paziņojot par to komisijas priekšsēdētājam.

17. Ja tiek atsaukts vai atkāpjas no amata komisijas loceklis, kurš izvēlēts konkursa kārtībā, viņa vietā (uz atlikušo komisijas pilnvaru termiņu) tiek apstiprināts nākamais iepriekš rīkotā konkursa pretendents, kurš novērtēšanā ieguvis vairāk nekā pusi no kopējā punktu skaita. Ja šāda pretendenta nav, mēneša laikā tiek rīkots konkurss uz brīvo komisijas locekļa vietu (uz atlikušo komisijas pilnvaru termiņu).

18. Ja vienlaikus tiek atsaukti vai atkāpjas no amata vairāk nekā puse no konkursa kārtībā izvēlētajiem komisijas locekļiem, tiek rīkots konkurss uz visām piecām komisijas locekļu vietām, kuras paredzētas biedrību un nodibinājumu izvirzītajiem kandidātiem, uz jaunu pilnvaru termiņu.

19. Ja biedrība vai nodibinājums, kas izvirzījis komisijas locekli, izbeidz darbību, attiecīgā komisijas locekļa vietā (uz atlikušo komisijas pilnvaru termiņu) tiek apstiprināts nākamais iepriekš rīkotā konkursa pretendents, kurš novērtēšanā ieguvis vairāk nekā pusi no kopējā punktu skaita. Ja šāda pretendenta nav, mēneša laikā tiek rīkots konkurss uz brīvo komisijas locekļa vietu (uz atlikušo komisijas pilnvaru termiņu).

**IV. Komisijas darba organizācija**

20. Komisijas sēdes notiek pēc nepieciešamības un tās sasauc komisijas priekšsēdētājs.

21. Komisijas sēdi vada komisijas priekšsēdētājs. Komisijas priekšsēdētāja prombūtnes laikā viņa funkcijas pilda komisijas priekšsēdētāja vietnieks.

22. Komisijas organizatorisko un tehnisko darbu nodrošina komisijas sekretariāts. Komisijas sekretariāta pienākumus veic Labklājības ministrija.

23. Komisijas sekretariāts vismaz piecas darbdienas pirms komisijas sēdes elektroniski informē komisijas locekļus, norādot sēdes norises vietu un laiku, un nosūta darba kārtību un izskatāmos materiālus, kā arī ievieto informāciju internetā Labklājības ministrijas mājaslapā, norādot sēdes darba kārtību un sabiedrību ar ierobežotu atbildību, kuras iesniegušas iesniegumus sociālā uzņēmuma statusa iegūšanai (turpmāk – pretendenti), sarakstu un sociālo uzņēmumu sarakstu, kuru lietas tiks izskatītas attiecīgajā sēdē.

24. Komisijas sēdes ir atklātas, tajās var piedalīties pa vienam pārstāvim no katra pretendenta un sociālā uzņēmuma, ja to lietas tiek izskatītas attiecīgajā sēdē. Citas personas var piedalīties sēdē, ja tās vismaz trīs darbdienas pirms sēdes ir pieteikušās Labklājības ministrijā.

25. Komisijas sēdes tiek fiksētas audioierakstā.

26. Komisijas sēdes audioierakstu Labklājības ministrija nosūta pēc komisijas locekļa pieprasījuma septiņu dienu laikā.

27. Komisijas locekļiem, kas nav valsts iestāžu pilnvarotas amatpersonas, atlīdzības apmēru, tai skaitā ceļu izdevumu kompensāciju, nosaka Labklājības ministrija no šiem mērķim pieejamiem valsts budžeta līdzekļiem un proporcionāli plānotajam komisiju sēžu skaitam, kā arī iesniegto iesniegumu skaitam sociālā uzņēmuma statusa piešķiršanai un sociālā uzņēmuma darbības pārskatu izvērtēšanai.

28. Šo noteikumu 27. punktā noteikto atlīdzību izmaksā vienu reizi mēnesī.

**V. Komisijas lēmumu pieņemšana**

29. Komisija ir lemttiesīga, ja komisijas sēdē piedalās vairāk nekā puse no komisijas locekļiem.

30. Ja komisija nav lemttiesīga, piecu dienu laikā sasauc atkārtotu sēdi, nemainot darba kārtību.

31. Pirms lēmuma pieņemšanas komisijas priekšsēdētājs apkopo viedokļus, kas izteikti attiecīgā sēdes darba kārtības jautājuma apspriešanas laikā, formulē komisijas lēmumu un aicina komisiju par to balsot. Lēmums ir pieņemts, ja par to nobalsojis klātesošo lemttiesīgo komisijas locekļu vairākums. Ja balsis sadalās vienādi, izšķirošā ir komisijas priekšsēdētāja balss.

32. Ja nepieciešams, sēdē izskatāmā jautājuma izlemšanai var uzaicināt attiecīgās jomas speciālistus. Uzaicinātajiem speciālistiem nav balsstiesību komisijas lēmumu pieņemšanā.

33. Komisijas priekšsēdētājs, komisijas priekšsēdētāja vietnieks un komisijas loceklis nepiedalās jautājuma izskatīšanā un lēmuma pieņemšanā, ja dalība lēmuma pieņemšanā ir pretrunā ar likumu „Par interešu konflikta novēršanu valsts amatpersonu darbībā” vai ētikas normām. Komisijas priekšsēdētāja vietnieks un komisijas loceklis nekavējoties rakstiski informē komisijas priekšsēdētāju par interešu konflikta esību.

34. Šo noteikumu 33. punktā minētajā interešu konflikta situācijā komisijas priekšsēdētājam ir pienākums atstatīt sevi, komisijas priekšsēdētāja vietnieku vai attiecīgo komisijas locekli no jautājuma izskatīšanas.

35. Šo noteikumu [34. punktā](https://likumi.lv/ta/id/288149-jaunuznemumu-darbibas-vertesanas-komisijas-nolikums#p16) minētajā kārtībā atstatītā komisijas priekšsēdētāja, komisijas priekšsēdētāja vietnieka vai komisijas locekļa balss netiek ņemta vērā kvoruma noteikšanā.

36. Komisijas locekļu komisijas sēdē izteiktos atšķirīgos viedokļus par pieņemto lēmumu iekļauj atzinumā.

37. Komisija nolēmumu noformē kā rakstisku atzinumu par sociālā uzņēmuma statusa piešķiršanu, atteikumu piešķirt sociālā uzņēmuma statusu, sociālā uzņēmuma statusa atņemšanu vai atcelšanu, un ne vēlāk kā desmit darbdienu laikā pēc lēmuma pieņemšanas iesniedz to Labklājības ministrijā lēmuma pieņemšanai.

**VI. Noslēguma jautājums**

38. Noteikumi stājas spēkā 2018. gada 1.aprīlī.

Ministru prezidents M.Kučinskis

Labklājības ministrs J.Reirs

13.11.2017. 10:58

1238

A.Liepiņa,

67021519, Aina.Liepina@lm.gov.lv